钦定古今图书集成/明伦汇编/氏族典/第423卷 > 《廖用贤尚友录》 > 宛射犬
## 钦定古今图书集成/明伦汇编/氏族典/第423卷 > 《廖用贤尚友录》 > 宛射犬

按《左传》襄公二十四年冬，楚子伐郑以救齐，门于东
门，次于棘泽。诸侯还救郑。晋侯使张骼辅跞致楚师，
求御于郑。郑人卜，宛射犬吉。子太叔戒之曰：“‘大国之
人，不可与也’。对曰：‘无有众寡，其上一也’。”太叔曰：“不然。
部娄无松柏，二子在幄，坐射犬于外，既食而后食之。”
使御广车而行，己皆乘乘车将及楚师，而后从之乘，
皆踞转而鼓琴。近不告而驰之，皆取胄于櫜。而胄入
垒，皆下搏人以投，收禽挟囚，弗待而出，皆超乘，抽弓
而射。既免，复踞转而鼓琴，曰：“公孙同乘兄弟也，胡再
不谋？”对曰：“曩者志入而已，今则怯也。”皆笑曰：“公孙之
亟也。”